ROZHODNUTIE KOMISIE
z 5. augusta 2005
o financovaní výdavkov na informatickú pomoc a komunikačné činnosti v oblasti zdravia a starostlivosti o zvieratá na rok 2005
(2005/607/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), najmä na jeho články 17, 37 a 37a,
keďže:
(1)
Rozhodnutím Komisie 2004/292/EHS z 30. marca 2004 (2) o zavedení systému Traces sa ustanovuje povinná účasť členských štátov na tomto systéme od 31. decembra 2004. Musia sa stanoviť výdavky nevyhnutné na aktualizáciu systému v súlade s vývojom príslušných veterinárnych právnych predpisov. Vzhľadom na technické predpisy súvisiace s dostupnosťou a so stabilitou výrobného prostredia TRACES, ako aj na bezpečnostné požiadavky je nevyhnutné, aby sa získalo informatické vybavenie a zriadila skupina na monitorovanie a údržbu výlučne pre tento systém. Každodenné používanie systému si vyžaduje vhodnú logistickú podporu.
(2)
Systém hlásenia zavedený na základe smernice Rady 82/894/EHS z 21. decembra 1982 týkajúcej sa hlásenia nákaz zvierat v Spoločenstve (3) rozhodnutím Komisie z 1. marca 2005 o stanovení písomnej formy a kódov na oznamovanie chorôb zvierat podľa smernice Rady 82/894/EHS (4) sa musí vylepšiť s cieľom zabezpečiť jeho prispôsobenejšie a optimálnejšie používanie, najmä prostredníctvom lepšieho kartografického rozhrania.
(3)
V rámci zavádzania informačnej politiky v oblasti ochrany zvierat sa musia prijať opatrenia na účely uplatňovania nariadenia Rady (ES) č. 1/2005 z 22. decembra 2004 o ochrane zvierat počas prepravy a s ňou súvisiacich činností a o zmene a doplnení smerníc 64/432/EHS a 93/119/ES a nariadenia (ES) č. 1255/97 (5). Nevyhnutné sú štúdie o používaní satelitnej navigačnej technológie, ako aj o vývoji informatického systému, ktorý by bol kompatibilný s existujúcimi systémami, najmä so systémom Traces.
(4)
Informačná politika o ochrane zvierat si tiež vyžaduje šírenie informácií o technickom a vedeckom vývoji v danej oblasti, ako aj vykonávanie prieskumu o postojoch spotrebiteľov ohľadom starostlivosti o hospodárske zvieratá.
(5)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
ROZHODLA TAKTO:
Článok 1
Traces
Údržba a aktualizácia systému TRACES uvedeného v rozhodnutí 2004/292/ES sa povoľuje za tieto čiastky a na tieto účely:
-
500 000 EUR na obstaranie nevyhnutného vybavenia a technickej podpory na splnenie požiadaviek prístupnosti a bezpečnosti systému,
-
300 000 EUR na obstaranie logistickej podpory potrebnej v rámci pomoci určenej používateľom systému,
-
200 000 EUR na obstaranie nevyhnutnej pomoci na údržbu systému s cieľom prispôsobiť ho právnemu a technickému vývoju.
Článok 2
Systém hlásenia chorôb zvierat
Údržba systému hlásenia uvedeného v smernici 2005/176/ES, ako aj obstaranie kartografického softvéru určeného pre tento systém, sa povoľujú za čiastku 115 000 EUR.
Článok 3
Informovanie v oblasti starostlivosti o zvieratá
1. V oblasti starostlivosti o zvieratá sa povoľujú činnosti za čiastku 450 000 EUR:
-
štúdia zameraná na určenie špecifikácií navigačného systému podľa bodu 4 kapitoly VI prílohy I k nariadeniu (ES) č. 1/2005,
-
štúdia zameraná na vývoj informačných a komunikačných technológií v súvislosti so satelitným navigačným vybavením umožňujúcim zlepšenie účinnosti úradných kontrol v tejto oblasti.
2. Uskutočňovanie prieskumu typu „eurobarometer“ o postojoch spotrebiteľov ohľadom starostlivosti o hospodárske zvieratá sa povoľuje za čiastku 250 000 EUR.
3. Uverejnenie informácií Komisiou týkajúcich sa právnych predpisov Spoločenstva v oblasti ochrany zvierat sa povoľuje za čiastku 145 000 EUR.
Článok 4
Financovanie činností stanovených v článkoch 1, 2 a 3 a výber zmluvných partnerov sa uskutočnia na základe existujúcej rámcovej zmluvy.
V Bruseli 5. augusta 2005